**Tăcerea ta (II)**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tăcerea ta e ca o zi senină,

promisul rai din vechile scripturi.

Aș vrea s-avem o casă în păduri..

Tăcerea ta e blânda mea grădină.

Ieri ne strigam zadarnic, fără vină

surzi într-un grup vocal cu zeci de guri

iar blocul tresărea-n încheieturi

de-un solo infernal la bormașină.

Era târziu. Vecinii nu regretă

că ai tăiat curentul. Au rămas

încrezători că poate se repetă

un act de eroism. Nici eu n-am glas

Știi tu ce vor? La patru-i o trompetă

și ușă-n ușă are-un contrabas.